Fra klokken 16 i dag, onsdag, træder en række nye restriktioner i kraft, der delvist lukker Nordjylland ned indtil 3. januar 2021. Få overblikket nederst i artiklen.

Regeringen besluttede tirsdag at udvide de restriktioner, der i forvejen gælder i 69 af landets kommuner, til nu at gælde alle 98 kommuner i Danmark. Dermed bliver Nordjylland også ramt af de nye restriktioner, som altså træder i kraft i dag, onsdag, fra klokken 16, og som gælder frem til og med 3. januar 2021. Den geografiske udvidelse af restriktionerne til Region Nordjylland kommer blandt andet på baggrund af en bekymrende stigning i incidenstallet i regionen. Det oplyser Sundheds- og Ældreministeriet i en pressemeddelelse. Heri står der også, at der den seneste uge er 170 pr. 100.000 indbyggere, der er testet positiv for coronavirus i Region Nordjylland. Og at dét tal var på 77 for en uge siden, hvilket betyder mere end en fordobling på én uge.